በደን ባለቤትነት ላይ ክፍተት መኖሩ ተጠቆመ
በኢትዮጵያ ደን የሚለማበት አግባብና የይዞታ ባለቤትነት ክፍተት እንዳለበት የኢትዮጵያ የአካባቢና ደን ምርምር ኢንስቲትዩት አስታወቀ፡፡ በኢንስቲትዩቱ የማህበራዊ፣ ፖሊሲ ሥርዓትና ምርምር ዳይሬክቶሬት ዳይሬክተር ዶክተር አለማየሁ ነጋሳ በተለይም ለአዲስ ዘመን እንደገለፁት፤ በኢትዮጵያ የደን ባለቤትነት ሕግ ቢኖርም ሕጉ መሬት ላይ ወርዶ ተግባራዊ የሚሆንበት አሠራር ባለመዘርጋቱ ደን የማን ንብረት እንደሆነ በግልፅ አይታወቅም፡፡ በአሁኑ ወቅት ችግኞች የተተከሉባቸው ቦታዎችም በአብዛኛው ባለቤትነታቸው የማን እንደሆነ በትክክል አልተለየም፡፡ ሕጉ የደን ባለቤትነትን የመንግሥት፣ የግል፣ የኅብረተሰብና የማህበራት በሚል የሚያረጋግጥ መሆኑን ዳይሬክተሩ ጠቅሰው፣ ከግል ደን ይዞታ በስተቀር ሌሎቹ ደኖች ድንበራቸውና ይዞታቸው በውል የተለየ አለመሆኑን ተናግረዋል፡፡ በዚህ የተነሳም ባለቤትነታቸው የማን እንደሆነ አይታወቅም ብለዋል፡፡ በደን ባለቤትነት ላይ ያለውን ክፍተት ለመሙላት እያንዳንዱ ደን ድንበር ኖሮት የሚጠበቅበትና ጥቅም ላይ የሚውልበት ሁኔታ መመቻቸት እንደሚኖርበት የጠቆሙት ዳይሬክተሩ፤ ይህንንም ለማረጋገጥ በርካታ አካላት በጉዳዩ ተሳታፊ ሊሆኑ እንደሚገባ አመልክተዋል፡፡ በፌዴራል ደረጃ ያለውን የደን አዋጅ ከክልሎች ሕጎች ጋር እንዲናበብና ክልሎችም ከራሳቸው ነባራዊ ሁኔታ አኳያ በባለቤትነት ወስደው መዋቅር ባላቸው አካላት እስከታች ድረስ የሚፈፅሙበት አሠራር መፈጠር እንዳለበትም ዳይሬክተሩ አስገንዝበዋል፡፡ ኅብረተሰቡን ባሳተፈ መልኩ ደኖችን በመከለል፣ ይዞታቸው የማን እንደሆነ በመለየትና አሠራር በማውጣት ማስተዳደር እንደሚገባም ዳይሬክተሩ አያይዘው ገልፀዋል፡፡ በተመሳሳይም ኅብረተሰቡ በደን ባለቤትነቱ ላይ መብትና ግዴታው ምን እንደሆነና ተጠቃሚነቱ እስከምን ድረስ እንደሆነ ማሳወቅ እንደሚገባም ዳይሬክተሩ ጠቁመዋል፡፡ 